Kultura Maribor

Razstava: Vino naše vsakdanje
2021-06-17 00:00 - 2022-12-31 00:00 UTC | Pokrajinski muzej 2 Grajska ulica Maribor, Upravna enota Maribor, 2000 Slovenia
Otvoritev: četrtek, 17. junija 2021, ob 18. uri, viteška dvorana, vhod z Grajske ulice.
Razstava s prikazom delovnih šeg in navad sledi koledarskemu letu v vinogradu, vzporedno pa pripoveduje o vlogi vina v vsakdanjem življenju, ob velikih življenjskih prelomnicah in ob praznikih.
Vino predstavi kot živilo, poživilo, naravno zdravilo, njegove temne plati in nakazuje razloge za njegovo vseprisotnost v našem kulturnem okolju. Obiskovalcem je na razstavi na voljo interaktivna miza, ki ponuja vpogled v slavnostne jedilnike različnih zgodovinskih obdobij. Prikazuje odnos do hrane in vina ter spremembe, ki so se dogajale za bogataško mizo od 15. do 20. stoletja.
FOTO: Pivski vrč, bilikum, 1900, Šmarje pri Jelšah
Ogled razstave:

torek-sobota: 10.00-18.00

Povezava do originalnega članka

Strategija razvoja kulture v Mestni občini Maribor 2022-2026
2021-09-01 08:00 - 2022-08-31 17:00 (Europe/Paris) | Maribor, Upravna enota Maribor, 2000
Mestna občina Maribor (MOM) je septembra 2021 začela s pripravo novega lokalnega programa kulture – Strategije razvoja kulture v MOM za obdobje 2022–2026 (SRK). Gre za razvojni dokument, ki bo nasledil pretekli lokalni program kulture, veljaven med letoma 2015 in 2020.
Lokalni program kulture je dokument, s katerim lokalna skupnost opredeli in razvojno načrtuje javni interes na področju kulture, prioritete, ukrepe ter cilje in kazalce za njihovo doseganje. Njegovo pripravo mestnim občinam narekuje 14. člen Zakona o uresničevanju javnega interesa za kulturo (ZUJIK). Za pripravo dokumenta je v MOM pristojen Urad za kulturo in mladino.
V skladu s potrjenimi izhodišči in metodološko zasnovo je bila na začetku septembra 2021 s sklepom župana imenovana strokovna komisija za pripravo SRK v sestavi dr. Karolina Babič, Urška P. Černe, Aleš Novak, Marko Podjavoršek in Mojca Redjko. Koordinator skupine je mag. Klemen Brvar, vodja Urada za kulturo in mladino.
Strokovna komisija je v izhodišče priprave SRK postavila ključne cilje: kulturo celostno osvetliti in jo premisliti iz različnih vidikov, skupnostno uskladiti pogled na prihodnji razvoj kulture, upoštevati integrativni pristop v skladu s sodobnim, trajnostnim načinom bivanja ter pripraviti uresničljiv, a hkrati ambiciozen razvojni dokument z razvojnimi usmeritvami za daljše časovno obdobje.
Proces nastajanja SRK je razdeljen na več faz, ki si načeloma sledijo linearno, a se tudi prepletajo. Analitična in participativna faza sta bili ob koncu januarja 2022 v veliki meri zaokroženi, strokovna komisija je trenutno v fazi sinteze. Sledila bo sklepna faza – javna obravnava osnutka SRK in njegova redakcija na osnovi ugotovitev ter sprejem in potrditev strategije v Mestnem svetu MOM.
*
V analitični in participativni fazi je bila izvedena množica aktivnosti. Opravljen je bil pregled uresničevanja ukrepov Lokalnega programa za kulturo 2015–2020, ki omogoča sistematičen in poglobljen vpogled v vključevanje ciljev in uresničevanje ukrepov preteklega razvojnega obdobja (dokument je dostopen tukaj). Delovna skupina je segmentirala dvanajst ciljnih skupin, ki jih je vključevala na različne načine: preko diferenciranih anket, spletnih vprašalnikov, individualnih pogovorov, delovnih srečanj fokusnih skupin, panelnih srečanj, področnih predstavitev in razprav.
Pregledani so bili evropski in državni strateški dokumenti na področju kulture ter na stičnih področjih, obravnavana so bila področja delovanja nevladnih organizacij, ki delujejo v kulturi, in samostojnih kulturnih ustvarjalcev, javnih kulturnih zavodov, ljubiteljske kulture, zainteresirane javnosti (nagovorjeni so bili ustvarjalci, producenti, premišljevalci kulture), splošne javnosti, organizacij znanja in kulturno-umetnostne vzgoje, delovanja kulturno-kreativnih industrij, socialnega vključevanja na področju kulture, delovanja mestnih četrti in krajevnih skupnosti ter področje večkulturne in mednarodne skupnosti; prečesani so bili kulturno turistični potenciali; k sodelovanju so bili povabljeni mestni svetniki in svetniške skupine. Za izbrana področja ustvarjanja so ekspertize pripravili zunanji področni strokovnjaki.
Doslej je v procesu priprave strategije na različne načine sodelovalo čez 1.000 posameznikov.
Mestna občina Maribor

Nevidni Maribor: Nadvojvoda Janez, oče Meranovega
2022-02-08 12:00 - 2022-12-31 00:00 (Europe/Paris) | Vinske ceste / Posestvo Meranovo, Vrhov Dol 14, 2341 Limbuš
»Zvestoba dobremu staremu, vendar tudi posluh za novo.«
»… Lep dan, zahajajoče sonce, mir. Bog obvarji to božansko deželo, sem si mislil, v tvojih rokah sta mir in sreča te mile pokrajine. Z lepoto si jo zaznamoval in vanjo naselil dobre ljudi …« (iz dnevnika Nadvojvode Janeza)

Vljudno vas vabimo na ogled nove muzejske postavitve na Meranovem, ki vas bo popeljala po zgodovini posesti na drugačen način. Otvoritev, ki bo potekala v torek, 8. februarja 2022, ob 12. uri, je prva v seriji mariborskih obeležij 200. obletnice prihoda nadvojvode Janeza na Meranovo in v Maribor.

Nadvojvoda Janez Habsburško-Lotarinški je leta 1822 kupil posestvo, danes znano kot Meranovo. Ime je dobilo po njegovem sinu, grofu Francu Meranskem. Z velikimi stroški jo je spremenil v vzorno vinogradniško posest. Na njej je uvedel porenske sorte vinske trte, s čimer je ustvaril možnost za dvig kakovosti vinogradništva v Podravju. Prvi uspeh se je pokazal že ob trgatvi leta 1826, ki se je je nadvojvoda Janez osebno udeležil. Na tem posestvu je nadvojvodo in njegovo ženo Ano Plochl leta 1830 obiskal tudi sam avstrijski cesar Franc I. s soprogo Karolino Avgusto, sicer Janezov brat.

Vinogradi so postali tako ugledni in znani, da so na posesti v današnjem Hrastju leta 1832 ustanovili viničarsko šolo, ki je poudarjala pomen praktične izobrazbe. Vrhunec teh prizadevanj pa je bila ustanovitev Štajerske deželne sadjarsko-vinarske šole v Mariboru leta 1872. Kot velik dosežek sistematičnega prepletanja kmetijstva, kulture, raziskovanja in izobraževanja je potrebno omeniti oceno prvovrstnosti vina sorte rizlinga z Meranovega leta 1855 na veliki mednarodni razstavi kmetijskih, industrijskih in umetnostnih izdelkov v Parizu.
Vsebine raziskujemo in jih z umetniškimi postopki in ambientalnimi postavitvami predstavljamo na nove načine, od fizičnih objektov do izkušenj najnovejših tehnologij.

Razstava bo na ogled do konca leta 2022.
Za odpiralni čas prosimo, da nas predhodno kontaktirate na kibla@kibla.org.

———–

Projekt je nastal v sodelovanju s Fakulteto za kmetijstvo in biosistemske vede Univerze v Mariboru.
Nevidni Maribor je pilotni projekt Mreže RUK v izvedbi KIBLA2LAB. Naložbo sofinancirata Republika Slovenija in Evropska unija iz Evropskega sklada za regionalni razvoj.

Povezava do originalnega članka

LITERARNI NATEČAJ ZALOŽBE LITERA ZA NAJBOLJŠI ROMAN
2022-02-21 00:00 - 2022-09-15 00:00 (Europe/Paris) | založba Litera
Založba Litera ob svoji dvajsetletnici delovanja razpisuje javni natečaj za nagrado novo obzorje za najboljši slovenski roman v vrednosti 12.000,00 EUR. Nagrada vključuje honorar za izid nagrajenega romana pri založbi Litera v letu 2023.
Avtorji/-ice lahko sodelujejo s svojim avtorskim, še neobjavljenim romanom v slovenskem jeziku, ki ne obsega manj kot 7 avtorskih pol in več kot 15 avtorskih pol, pri čemer šteje ena avtorska pola 30.000 znakov s presledki. Natečaj vključuje tudi žanr kriminalke.
Svoja dela naj sodelujoči/-e pošljejo v tiskani obliki na naslov: Založba Litera, Gosposvetska c. 83, 2000 Maribor (s pripisom Za natečaj novo obzorje) najpozneje do 15. 9. 2022. V e-obliki naj sodelujoči/-e pošljejo dela na e-naslov
natecaj.litera@gmail.com.
Komisija, ki jo sestavljajo dr. Alojzija Zupan Sosič, mag. Gabriela Babnik in Aljaž Krivec, bo izbrala peterico najboljših del in razglasila prejemnika/-ico nagrade novo obzorje najpozneje do 15. 11. 2022. Ostala štiri dela bo založba Litera odkupila za izid v letu 2023. Komisija si pridržuje pravico, da nagrade ne podeli nobenemu od prispelih del.

Povezava do originalnega članka

Sodobna slovenska ilustracija
2022-04-15 19:00 - 2022-07-31 00:00 (Europe/Paris) | Maribor center / Umetnostna galerija Maribor (Strossmayerjeva 6,l Maribor)
Razstava 14. Slovenskega bienala ilustracije.
V Umetnostni galeriji Maribor s ponosom gostimo veliko razstavo 14. Slovenskega bienala ilustracije!
Razstava ponuja pregled čez odličnost, raznolikost in naboj nagovora sodobne slovenske ilustracije. Na razstavi je predstavljenih več kot 80 avtorjev in avtoric z originalnimi ilustracijami, nastalimi v zadnjem obdobju. Ob tem lahko obiskovalci prelistajo več kot 50 knjig, ilustriranih z originali na razstavi. Bienale ilustracije že od leta 1993 organizira Cankarjev dom skupaj z Zvezo društev slovenskih likovnih umetnikov. Ta likovna manifestacija že več kot četrt stoletja združuje starejše in mlajše generacije umetnikov ilustratorjev ter njihove najboljše dosežke potrjuje z nagrado, plaketami in priznanji Hinka Smrekarja. Bienalna razstava letos prvič gostuje v Mariboru. Tokrat je posebna pozornost namenjena ilustratorju Danielu Demšarju, prejemniku nagrade Hinka Smrekarja za življenjsko delo. Ob tem je bilo v okviru bienala podeljenih še 13 drugih nagrad.
Več o 14. Slovenskem bienalu ilustracije in nagrajencih.

Povezava do originalnega članka

Natalija Šeruga Golob / Iz zbirke W.B.
2022-05-12 00:00 - 2022-07-31 00:00 (Europe/Paris) | Maribor center / Umetnostna galerija Maribor, UGM Šop (Strossmayerjeva 6, Maribor)
Ustvarjanje Natalije Šeruga Golob zaznamuje prepoznavna govorica, ki se kot vrtinec suče okrog neznanega in skrivnostnega.
Srčika tega vrtinca se zbira okrog doživljanja in raziskovanja mističnega, raziskovanja in doživljanja univerzalnosti bivanja, ki obstaja kot neprestano kroženje ciklov med življenjem in smrtjo. Sama točka vrtinca – točka nič – je točka prehoda, s človeškim jezikom poimenovana tudi smrt. Umetnica zase pravi, da ji ustvarjanje pomeni ritual oziroma most med realnim in transcendentnim. In kako ji uspeva ta prestop v drugo dimenzijo? Natalija Šeruga Golob v svoja dela pogosto vključuje pradavne simbole, ornamente, različne pisave in čipke, za podlago uporablja stare tiske, zasledimo tudi reminiscence na zgodovino likovne umetnosti, predvsem pa se vse te plasti na platno (ali na papir) nalagajo skozi občutljivo sito umetničinega duha, ki se napaja pri številnih mistikih, pesnikih in mislecih.
Tokratni navdih je povezan z nemškim filozofom Walterjem Benjaminom, ki mu je umetnica posvetila aktualni cikel Iz zbirke W. B. V seriji risb majhnega formata izstopa motiv belega konja v preskoku.

Povezava do originalnega članka

Muzika na Bolfenku
2022-06-18 11:00 - 2022-07-29 11:00 (Europe/Paris) | Pohorje / Cerkev sv. Bolfenka na Pohorju
Vabljeni vsako nedeljo od 18. junija do 28. avgusta na cikel dogajanj Muzika na Bolfenku.
Program:

3. 7.: Primož Vidovič (vokal), Andrej Kos (harmonika)

10. 7.: Jaka Fiedler (klasična kitara)
17. 7.: Patricija Škof (vokal), Tilen Beigot (kitara)
24. 7.: Žan Videc (vokal, kitara)
31. 7.: Alja Senčar (vokal) in Kristjan Štelcer (kitara)
7. 8.: Nejc Miklošič duet (vokal)
14. 8.: Blaž Mencinger (vokal, kitara)
21. 8.: Gostovanje cikla Odmev poletja: Lara Hrastnik, Vita Peterlin, Klever Felicio (harfa, violončelo, rog)

28. 8.: Gostovanje cikla Odmev poletja: Kvartet Tamino – Projekt Don Giovanni

Povezava do originalnega članka

BESEDA UPORA
2022-07-04 00:00 - 2022-09-30 00:00 (Europe/Paris) | Univerzitetna knjižnica Maribor 10 Gospejna ulica Maribor, Upravna enota Maribor, 2000 Slovenia
Na stebrih pod arkadami pred knjižnico je na ogled pesniška razstava Beseda upora. Odprta je bila ob otvoritvi 25. festivala Slovenski dnevi knjige v Mariboru in je vsebinski prispevek UKM k temu festivalu.

Razstava izhaja iz knjižice poezije Pesmi upora, ki jo je uredil Dejan Koban. Izbor pesmi iz zbirke in zamisel za razstavo sta pripravila Borut Gombač in Jerneja Ferlež.
Knjigo in posamične pesmi je oblikoval Ištvan Hozjan, za razstavo ob Slovenskih dnevih knjige v Mariboru pa jih je oblikovno priredil Rafael Kurnik.
Velikoformatne pesmi z uporniško ali protestno vsebino na večini stebrov dopolnjujejo manjše nalepke s pesmimi in naslovnicami knjig protestniških avtorjev iz drugih obdobij in okolij. Te so na osrednji steber nalepili obiskovalci odprtja festivala. Sporočilo razstave povežejo v misel, da se obdobja, ki od nas zahtevajo kritično in pokončno držo, skozi čas ciklično ponavljajo.
Na ogled do septembra 2022, Pod arkadami UKM

Povezava do originalnega članka

FOTONATEČAJ ZA FOTOGRAFIJO ČETRTLETJA – POLETJE
2022-07-05 00:00 - 2022-09-30 00:00 (Europe/Paris) | Fotoklub Maribor 3 Splavarski prehod Maribor, Upravna enota Maribor, 2000 Slovenia
Tema tretjega četrtletja 2022 je poletje. Fotografije v digitalni obliki naj bodo velikosti vsaj 2400 pix po daljši stranici, v jpg formatu 9. Vsaka datoteka naj bo poimenovana z imenom in priimkom avtorja in naslovom dela. Npr.: mojca_kos_zima.jpg. Vsak avtor lahko pošlje po eno fotografijo, na naslov: kolekcija.fkmb@gmail.com, do 30.septembra 2022, s pripisom fotografija četrtletja zima. Fotografije, ki ne bodo ustrezale predpisanim kriterijem, komisija ne bo obravnavala. Selektor bo izbral zmagovalno fotografijo četrtletja. Zmagovalna fotografija bo objavljena na spletni strani kluba in na FB strani fotokluba maribor. Konec leta pa bo projekcija nagrajenih fotografij na velikem monitorju v Fotogaleriji STOLP. Sodelujejo lahko vsi člani kluba Maribor.
Veselimo se vašega sodelovanja.

Povezava do originalnega članka

Un-war Space Lab: Dravske refleksije == Dekodiranje Drave ==
2022-07-08 15:00 - 2022-08-06 19:00 (Europe/Paris) | Maribor center / Glavni trg 14, Maribor
Un-war Space Lab: Dravske refleksije == Dekodiranje Drave ==
==Dekodiranje Drave== je interaktivna video instalacija in razstava v razširjeni resničnosti.
Odprtje razstave: petek, 8. julij 2022, ob 19. uri v galeriji artKIT
==Dekodiranje Drave== je poskus razumevanja kompleksnih napetosti, ki zadevajo to vodno telo. Interaktivna video instalacija je rezultat projekta Dravske refleksije, kolektivnega procesa, ki raziskuje izkoriščanje reke za proizvodnjo električne energije in druge namene ter posledice za rečno telo skozi njene relacijske ekologije. Z intermedijskimi orodji, kot so tehnologije razširjene resničnosti, internet, zvočni in video posnetki, polaroidne fotografije, ročne risbe, pisane besede, najdeni predmeti ter in situ raziskave obstoječe flore in favne, smo razmišljali o številnih antropogenih vplivih. Dravske refleksije so interaktivni in kolektivni proces, ki vključuje disciplinarno znanje biologov, botanikov in drugih znanstvenikov ter praktično znanje ljudi, ki živijo z reko Dravo.
Odpiralni čas:
torek-petek: 15.00-19.00
sobota: 10.00-13.00

Povezava do originalnega članka

GLEDAL SEM DISNEYJA
2022-07-09 00:00 - 2022-09-10 00:00 (Europe/Paris) | Izložba UKM
GLEDAL SEM DISNEYJA

ob jubileju Guinnessovega rekorderja in začetnika animiranega filma v Mariboru Franca Kopiča
Avtorja razstave o legendarnem mariborskem filmskem ustvarjalcu sta dr. Karmen Salmič Kovačič in Jože Slaček. Odprtju razstave bo sledil Večer pod arkadami s saksofonistom mag. Otom Vrhovnikom.
Odprtje: četrtek, 30. junij, 18.00
Na ogled od 30. junija do 10. septembra
Knjižno razstavišče, Likovno razstavišče, Avla, Izložba UKM

Povezava do originalnega članka

Letni kino Minoriti
2022-07-09 21:00 - 2022-08-20 21:00 (Europe/Paris) | Maribor center / Avditorij Lutkovnega gledališča Maribor na Minoritih (Vojašniški trg 2A, Maribor)
Filmski vrhunci preteklega leta in predfilmi, ki predstavljajo okoliške filmske festivale. Letni kino Minoriti vsako leto gosti okoli 4.000 ljudi.
Program:

Sobota, 9. 7. ob 21.00: Inventura
Sreda, 13. 7. ob 21.00: Mala mama (Petite Maman)
Sobota, 16. 7. ob 21.00: 2017
Sreda, 20. 7. ob 21.00: Belfast
Sobota, 23. 7. ob 21.00: Sladičeva pica (Licorice Pizza)
Sreda, 27. 7. ob 21.00: Snežni leopard (La panthère des neiges)
Sobota, 30. 7. ob 21.00: Pravi moški (Ich bin dein Mensch)
Sreda, 3. 8. ob 21.00: Morena (Murina)
Sobota, 6. 8. ob 21.00: Orkester
Sreda, 10. 8. ob 21.00: Panj (Zgjoi)
Sobota, 13. 8. ob 21.00:Boter (The Godfather)
Sreda, 17. 8. ob 21.00: Ena za reko: Zgodba Save
Sobota, 20. 8. ob 21.00: Vzporedni materi (Madres paralelas)

Program: https://letnikinominoriti.lg-mb.si/program/
Nakup vstopnic:

Cena vstopnice = 6 EUR.
Prodaja vstopnic preko spleta in pri blagajni Lutkovnega gledališča Maribor bo možna od 1. julija 2022. V času projekcij prodaja vstopnic poteka na lokaciji letnega kina, v avditoriju na Minoritih. Blagajna je odprta 1 uro pred pričetkom filma.

Povezava do originalnega članka

MASKE BOGA ČERINA
2022-07-12 00:00 - 2022-07-30 00:00 (Europe/Paris) | Maribor center / Razstavišče Vetrinjski (Vetrinjska ul. 30, Maribor)
Razstava je nastala v spomin fotografu Bogo Čerinu, ki je vrsto let pri ustvarjanju uporabljal skrivnostne maske.
Razstavljajo Ivo Borko, Gorazd Golob, Iztok Kobal, Ivo Lorenčič, Matjaž Martinčič, Simona Poglajen Martinčič, Štefi Praprotnik, Bojan Sobočan, Maja Šivec.
Na otvoritvi razstave si bomo ogledali tudi kratek film, ki prikazuje delovanje Fotokluba Maribor, katerega član in predsednik je bil Bogo Čerin vrsto let. Bogo Čerin je mednarodno uveljavljen fotograf in pomemben protagonist na področju razvoja umetniške fotografije na Slovenskem, pri čemer se je osredotočil na ženski akt.
Z akt fotografijo se je začel ukvarjati konec šestdesetih let 20. stoletja, intenzivneje pa se ji je posvečal v naslednjih desetletjih vse do zadnjega obdobja ustvarjanja, kar ga uvršča med redke fotografe na Slovenskem, ki so to tematiko gojili kontinuirano.

Organziator: Maja Šivec – fotografinja

Povezava do originalnega članka

Jur Samec: Absolutely, there is no pain in heaven
2022-07-13 18:30 - 2022-08-31 19:00 (Europe/Paris) | Galerija Media Nox
Galerija Media Nox in MKC Maribor med 13. julijem in 31. avgustom 2022 vabimo k ogledu razstave slik, objektov in zapisov avtorja Jura Samca z naslovom Absolutely, there is no pain in heaven. Na razstavi avtor v sodelovanju z umetnico Ajo Vesno Ginovsko v tandemu JURAJA GINSAM / Remake Invasion poleg »mask« in figuric, ki nagovarjajo k režanju, predstavlja dela v zvezi z alias George Cockom in drugimi osebnostmi.
O RAZSTAVI
Ob vprašanju, kdo si, bi nam otroci najverjetneje odgovorili z imenom. Kaj vse pa se skriva za tem imenom? Na prvi pogled se zdi, da je na to vprašanje nemogoče odgovoriti. A vendar nam že otroci lahko podajo popolnoma raznolike odgovore, predstavijo se z identiteto, ki jo imajo do zdaj najbolj razvito. Dokaj podobno delujemo tudi v odraslem svetu, ko na vprašanje, kdo smo, zavestno izberemo eno od svojih identitet. Bomo izbrali osebnost, ki se bo prilagodila sogovorniku? Osebnost, ki se skriva pred našo trenutno življenjsko situacijo? Osebnost, za katero mislimo, da jo drugi pričakujejo od nas? Osebnost, ki se bo prilagodila življenju sogovornika, ali osebnost, ki nam bo pomagala do želenega cilja? Vse te osebnosti, identitete, ki si jih po navadi ustvarimo v kriznih časih, tako splošnih kot osebnostih, so del nas. Nadenemo si različne maske, zakrivamo si oči, da nam ni treba raziskovati, kaj se dogaja v nas, z nasmeškom na obrazu svetu ter samemu sebi ne dovolimo pokazati svoje prave osebnosti. Zaščitimo se z identiteto, ki nam za trenutek dovoli odložiti tiste neprijetne, težke življenjske situacije, ki so za naš osebni jaz izziv in nekaj novega. Ali so osebnosti, ki jih uporabljamo za lažje preživetje, uspešne na dolgi rok? Razstava Jura Samca z naslovom Absolutetly, there is no pain in heaven nam želi pokazati različne osebnosti, ki jih je umetnik odkril v sebi med osebnostno krizo. V kontekstu naslova razstave umetnik sledi ideji, da je bolečina stvar posameznika in da je v nekem ustvarjenem (namišljenem) vzporednem svetu lahko tudi ni. Glavni alter ego razstave je George Cock, to je molčeči del njega, ki se vedno reži in svoja stanja skriva za nalezljivim režečim nasmeškom, je nekako še najbolj On. Spoznali boste še Georgette Homme, Joška Šusa in večinoma tihega, a močno prisotnega umetnika Jura S. Vsak po svoje vas bodo spustili v Njegov svet. Pri Georgu je dovoljeno vse – tako nepravilno postane pravilno in obratno. Predstavlja vam svoj čudoviti svet, ki na trenutke prehaja v grotesko. Z zapisi Georgette Homme, ki opisuje padce in vzpone življenja, se boste spraševali o resničnosti zapisanih zgodb. Pot vam bodo prekrižale tudi figurice z režečimi se nasmeški, dela, nastala v tandemu Remake Invasion z likovno umetnico Ajo Vesno Ginovsko, ki nas opominjajo na trenutke, ko ostanemo prazni za komunikacijo in nam preostane zgolj še režanje. Tako kot raznolike osebnosti pa je razstava raznolika tudi po svojih medijih. Jur Samec se predstavlja s slikarskimi deli, ki nastajajo s širokopoteznimi nanosi barv, poslikanimi maskami, figuricami, inštalacijami in avdio zgodbami. Ne bojte se stopiti po Jurovi poti niti po poti lastnega življenja in osebnosti. Naj zaključim z avtorjevimi besedami, da je namen razstave pomagati spodbuditi in odpreti tudi temno plat življenja, z namenom prepoznati najboljšo različico samega sebe, prepoznati se za drugačen jutri, za iskren in topel vsakdan.
Kuratorka: Urška Gačnik
Več informacij: http://georgette-homme.blogspot.com
O AVTORJU
Jur Samec (1974) je diplomiral na Visoki strokovni šoli za risanje in slikanje pri doc. Mladenu Jernejcu ter mag. umetnosti doc. dr. Jaki Bonča. Štiri leta je prejemal štipendijo za nadarjene Mestne občine Ljubljana. Leta 2004 je prejel priznanje Visoke strokovne šole za risanje in slikanje za izjemno kakovostna dela in leta 2021 tudi priznanje za kakovost likovnih del na 10. Mednarodnem festivalu likovnih umetnosti Kranj.
V umetniškem tandemu JURAJA GINSAM sodeluje z likovno umetnico Ajo Vesno Ginovsko.
Povabljen je bil na številne likovne kolonije v Sloveniji in tujini, svoja dela pa je predstavil na mnogih skupinskih likovnih predstavitvah.
Živi in ustvarja v Ljubljani, kjer ima tudi svoj atelje.
Samostojno je razstavljal (izbor):

Galerija Spomeniškovarstvenega centra, Ljubljana 2015: Performance Objects Cocooniser; Imago Sloveniae, Ljubljana 2013
Galerija Nikolaja Pirnata, Mestni muzej Idrija – grad Gewerkenegg 2012: Aliases
Anina galerija, Rogaška Slatina 2010: Abstract No. I
Galerija Salsaverde, Izola 2010: Plašč-te-nje
Galerija Krka, Ljubljana 2009
Galerija Alkatraz – Metelkova mesto, Ljubljana 2009

Povezava do originalnega članka

Judovska zgodovina Maribora - Razstava na prostem
2022-07-15 - 2022-08-16 | Maribor center / Trg Leona Štuklja, Maribor
Razstava Judovska zgodovina Maribora bo na ogled na Trgu Leona Štuklja v Mariboru od 15. 7. do 16. 8. 2022.
Razstava v 22 panojih predstavi zgodovino Judov v Mariboru od njihove naselitve do danes. Prva polovica razstave obravnava obdobje srednjega veka, druga polovica pa se osredotoči na 19. in 20. stoletje. Avtor razstave je Boris Hajdinjak, direktor Centra judovske kulturne dediščine Sinagoga Maribor.
Tukaj si lahko ogledate obširno predstavitev razstave, skozi katero vas popelje njen avtor:

Avtor: Boris Hajdinjak
Video: Domen Kodrič
Prevod: Mateja Žuraj
Jezikovni pregled slovenskih besedil: Darja Gabrovšek Homšak
Jezikovni pregled angleških besedil: Adele Gray
Oblikovanje: drugaOblika
Tisk: visualmedia
Pri pripravi razstave in izvedbi projekta so prijazno priskočili na pomoč: Österreichisches Staatsarchiv, Dunaj; Narodni muzej Slovenije, Ljubljana; Margarete Stern, London; Miran Mišo Hochstätter, Maribor; Mojca Horvat, Maribor; Pokrajinski arhiv Maribor; Pokrajinski muzej Maribor; Branimir Ritonja, Maribor; Paul Laric, New York; Barbara Rosner, Trst; Oto Konstein, Zagreb. Vsem se iskreno zahvaljujemo.

SobaZaGosteMaribor: Ren Gregorčič »Postavljeno na-mesto sonca«
2022-07-15 13:00 - 2022-08-19 18:00 (Europe/Paris) | Maribor center / K18WD-30, Razstavišče Vetrinjski
Avstralsko-slovenski umetnik obravnava dve strukturi, ki označujeta meje prehodov: serijo drevesnih linij v avstralski prestolnici in dva od štirih kipov zmajev na betonskem Zmajskem mostu v Ljubljani.
Razstava avstralsko-slovenskega umetnika Rena Gregorčiča (Melbourne, Avstralija) “Postavljeno na-mesto sonca” obravnava dve strukturi, ki označujeta meje prehodov: serijo drevesnih linij v zaščitnem pasu v avstralski prestolnici Canberra (mesto je v petdesetih letih 20. stoletja v celoti zasnoval ameriški arhitekt Walter Burley Griffin) in dva od štirih kipov zmajev na betonskem Zmajskem mostu v Ljubljani. Ukvarja se s kodifikacijo prehoda in načini pogajanj o fiksnih strukturnih sistemih. Vključuje video, fotogrametrijo in zvok, sama predstavitev pa se umešča kot odziv na arhitekturo Vetrinjskega dvora.

Povezava do originalnega članka

Delavnica: Povezovalne in družabne aktivnosti v skupini
2022-07-25 10:00 - 13:00 (Europe/Paris) | Kulturni inkubator
Zavod MARS Maribor, v sodelovanju z Mladinskim kulturnim centrom, pripravlja sklop digitalnih delavnic za otroke in mlade, ki so del projekta Prostori za brezplačno učenje otrok programiranja in robotike v času šolskih počitnic.
Poletje je čas, ko se lahko prepustimo novim izzivom, spoznavamo nove ljudi in raziskujemo nove vsebine. Delavnica je uvod v digitalna raziskovanja z Zavodom MARS Maribor, kjer se bodo udeleženci bolje spoznali, gradili medsebojne vezi in povezave. Delavnica bo pripomogla k boljši dinamiki pri nadaljnjih korakih v okviru digitalnih delavnic. Pri tem bomo uporabili kombinacijo digitalnih pristopov in metod ter metode dela v živo in se pri tem pogovarjali tudi o tem, kakšna je razlika pri obeh pristopih. Naredili bomo pregled načrta za delavnice, ki še sledijo in preverili pričakovanja in želje za celoten projekt.
Vabljeni vsi zainteresirani, ki vas zanima ustvarjalna raba pametnih telefonov. Spoznajte osnove fotografije, videa in drugih aplikacij, ki jih lahko raziskujete s pametnimi telefoni. Spletli bomo nova prijateljstva in se podali skozi različne ustvarjalne izzive.
Udeleženci bodo ustvarjali posamično in skupinsko, ob zaključku projekta v jesenskih počitnicah pa se bodo predstavili z mini razstavo.
Za udeležbo je obvezna vnaprejšnja prijava, ki jo najdete s klikom na spodnji gumb:

Prijavi se

Izvaja: Zavod MARS Maribor, Tanja Veber

Povezava do originalnega članka

Počitniške kuharske delavnice
2022-07-25 11:00 - 2022-07-29 15:00 (Europe/Paris) | MKC Maribor
MKC Maribor v času počitnic, med 25. in 29. junijem, vsak dan od 11:00 do 15:00 ure vabi na počitniške kuharske delavnice za otroke od 1. do 7. razreda osnovne šole, ki se bodo odvile v prostorih MKC Maribor (Ob železnici 16, 2000 Maribor). Cena enotedenske delavnice za enega otroka je 50 EUR.
Na počitniških delavnicah bomo spoznavali in urili svoje kuharske veščine! Vsak dan po zajtrku bomo ustvarili kaj kreativnega in zabavnega, ali pa se bomo šli potepat po Mariboru, kotičkov za raziskovanje ne zmanjka nikoli. Vsak dan bomo skupaj pripravili celotno kosilo za vse udeležence. Po kosilu bomo pospravili za sabo, se umirili, sprostili in igrali. Kot pa veste igra ni le igra, je najresnejša dejavnost otrok in tistih, ki so to po srcu.
Rok za prijavo je 5 delovnih dni pred delavnico oz. do zapolnitve mest na spodnji povezavi. Oddaja prijavnice je pogoj za udeležbo. Oddaste jo po mailu na lina.valant.sicanovic@mkc.si.

PRENESI PRIJAVNICO

Vse potrebne in podrobne informacije si prenesete in preberete s klikom na spodnji gumb. Za dodatna vprašanja smo na voljo čez spletni naslov lina.valant.sicanovic@mkc.si.

Prenesi navodila za starše

Program delavnic
KUHARSKE DELAVNICE
Kuhali in pekli, pripravljali in zmešali bomo:
Zelenjavne juhe, musako, testenine z različnimi omakami, različne mešane solate, zelenjavni kus kus, ražnjiče, pohančke, francosko solato, proseni narastek, palačinke, sadno solato, sladoledne lučke, mafine…
Prijeten skok v počitnice in se vidimo!

foto: arhiv MKC Maribor

Povezava do originalnega članka

Delavnica: Digitalna manipulacija s fotografijo
2022-07-25 16:00 - 20:00 (Europe/Paris) | Kulturni inkubator
Zavod MARS Maribor, v sodelovanju z Mladinskim kulturnim centrom, pripravlja sklop digitalnih delavnic za otroke in mlade, ki so del projekta Prostori za brezplačno učenje otrok programiranja in robotike v času šolskih počitnic.
Delavnica je namenjena mladim, ki se želijo spoznati z osnovami digitalne fotografije in osnovami fotografiranja s pametnimi telefoni. Spoznali bomo aplikacijo za obdelovanje in manipulacijo fotografij.
Vabljeni vsi zainteresirani, ki vas zanima ustvarjalna raba pametnih telefonov. Spoznajte osnove fotografije, videa in drugih aplikacij, ki jih lahko raziskujete s pametnimi telefoni. Spletli bomo nova prijateljstva in se podali skozi različne ustvarjalne izzive.
Udeleženci bodo ustvarjali posamično in skupinsko, ob zaključku projekta v jesenskih počitnicah pa se bodo predstavili z mini razstavo.
Za udeležbo je obvezna vnaprejšnja prijava, ki jo najdete s klikom na spodnji gumb:

Prijavi se

Izvaja: Zavod MARS Maribor, Klara Šulek, Manja Jerič, Taša Šegula

Povezava do originalnega članka
